РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/55-16

18. мај 2016. године

Б е о г р а д

ЗАПИСНИК

42. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 22. ФЕБРУАРА 2016. ГОДИНЕ

 Седница је почела у 9 часова и 15 минута.

 Седницом је председавала Александра Томић, председник Одбора.

 Поред председника, седници су присуствовали чланови Одбора: Владан Милошевић, Оливера Пауљескић, Ђорђе Чабаркапа, Горан Ћирић и Владимир Маринковић.

 Седници су присуствовали заменици чланова Одбора: Милош Тошанић (заменик члана Одбора Зорана Пралице), Милосав Милојевић (заменик члана Одбора Драгољуба Зиндовића), Саша Максимовић (заменик члана Одбора Радмила Костића), Горан Вукадиновић (заменик члана Одбора Јелене Мијатовић), Никола Јоловић (заменик члана Одбора Александра Јовичића), Ивана Динић (заменик члана Одбора Новице Тончева) и Драган Јовановић (заменик члана Одбора Младена Грујића).

 Седници нису присуствовали чланови Одбора: Зоран Пралица, Драгољуб Зиндовић, Драгомир Карић, Радмило Костић, Јелена Мијатовић, Александар Јовичић, Новица Тончев, Иван Карић, Младен Грујић, Дејан Чапо и Енис Имамовић.

 Седници су, на позив председника, присуствовали: Жељко Сертић, министар привреде, Марко Обрадовић и Тамара Јуренић, посебни саветници министра привреде, Дубравка Дракулић, помоћник министра привреде, Вида Живковић, директор Дирекције за мере и драгоцене метале и Луција Дујовић, помоћник директора Дирекције за мере и драгоцене метале.

 На предлог председника, Одбор је већином гласова утврдио следећи

Д н е в н и р е д

 1. Разматрање Предлога закона о јавним предузећима, који је поднела Влада (број 023-278/16 од 8. фебруара 2016. године);

 2. Разматрање Предлога закона о метрологији, који је поднела Влада (број 011-279/16 од 8. фебруара 2016. године);

 3. Разматрање Предлога закона о изменама и допунама Закона о контроли предмета од драгоцених метала, који је поднела Влада (број 011-242/16 од 4. фебруара 2016. године);

 4. Разматрање Предлога закона о стицању права својине на земљишту,објектима и водовима Привредног друштва за производњу и прераду челика Железара Смедерево д.о.о. Смедерево, који је поднела Влада (број 011-359/16 од 20.фебруара 2016.године);

 5. Разматрање Предлога закона о изменама и допунама Закона о јавно-приватном партнерству и концесијама, који је поднела Влада (број 011-358/16 од 20.фебруара 2016.године).

 Пре разматрања утврђених тачака дневног реда, Одбор је већином гласова усвојио записнике 34, 35, 36, 37, 38, 39, 40. и 41. седнице Одбора.

 На предлог председника, Одбор је већином гласова одлучио да обједини расправу по првој, другој, трећој, четвртој и петој тачки дневног реда.

 Прва, друга, трећа, четврта и пета тачка дневног реда – **Разматрање Предлога закона о јавним предузећима, Разматрање Предлога закона о метрологији, Разматрање Предлога закона о изменама и допунама Закона о контроли предмета од драгоцених метала, Разматрање Предлога закона о стицању права својине на земљишту, објектима и водовима Привредног друштва за производњу и прераду челика Железара Смедерево д.о.о. Смедерево, Разматрање Предлога закона о изменама и допунама Закона о јавно-приватном партнерству и концесијама**

Одбор је размотрио Предлог закона о јавним предузећима у начелу, Предлог закона о метрологији у начелу, Предлог закона о изменама и допунама Закона о контроли предмета од драгоцених метала у начелу, Предлог закона о стицању права својине на земљишту, објектима и водовима Привредног друштва за производњу и прераду челика Железара Смедерево д.о.о. Смедерево у начелу, Предлог закона о изменама и допунама Закона о јавно-приватном партнерству и концесијама у начелу и поднео извештаје Народној скупштини.

У уводним напоменама Жељко Сертић, министар привреде је истакао да су јавна предузећа годинама у фокусу пажње јавности и политике, али да и даље највећи део јавних предузећа није у најбољој функцији државе и привреде, односно грађана Србије. Важећи закон има доста недоречености које су отвориле могућност за различите врсте тумачења због чега су укупни резултати јавних предузећа били веома проблематични. У 2013. години укупни губици јавних предузећа су били преко 55 милијарди динара, а у 2014. години су мало смањени, али су и даље драстични и износе око 42 милијарде динара. Посебан проблем је што рад јавних предузећа никада није на организовани и систематски начин праћен од стране државе. Држава је дефинисала шта предузећа треба да раде, дала им основу опште делатности и одређене послове. Дефинисани су услови за избор директора и чланова управних одбора, који одговарају за пословање предузећа и ту се зауставља контрола над радом предузећа. Неопходно је више контроле од стране државе како би се избегло да јавна предузећа воде социјалну политику. Дешавало се да је држава покушала да социјалном политиком обезбеди укупно функционисање привреде и друштва на неком глобалном нивоу, што је довело до озбиљних проблема у јавном сектору. Државни удео у јавним предузећима би требало смањити, предузећа би требало да буду што самосталнија и да функционишу што више на тржишним принципима, без утицаја државе. Истакао је да ће нови закон донети промене везане за много јачу, снажнију и свеобухватнију контролу јавних предузећа. До сада је било 37 јавних предузећа на републичком нивоу и 691 јавно предузеће на локалном нивоу. Веће проблеме у контроли и понашању су правила јавна предузећа на локалном, него на републичком нивоу. Предложеним законом предвиђена је строжа контрола локалних јавних предузећа и одређени кораци којима ће бити ограничена њихова права. Влада ће својом одлуком утврдити критеријуме за велика државна предузећа и дефинисаће која ће предузећа бити од стратешког значаја, а међу њима ће бити и она која имају више од 25% државног капитала. Од 691 локалног предузећа, 465 су јавна комунална предузећа. 170 предузећа се бави делатношћу јавног уређења територије, односно насеља и 56 предузећа су медијске, спортске, културне и остале организације. Значајна новина је да чланови надзорног одбора морају бити образовани за тај посао, односно не само да имају стручну спрему или искуство, него ће морати да се школују све време и да одређене лиценце добијају у току свог мандата како би потврдили своје знање. Предузећем управља директор, који је важна карика коју држава контролише. На основу тога дато му је право да бира чланове извршног одбора, док је до сада чланове извршног одбора бирао надзорни одбор. Прошле године предузећима је дато упутство од 19 тачака за писање годишњег плана пословања. Јавна предузећа која се финансирају из буџета, имају рок 15 дана, након усвајања буџета, да доставе Министарству привреде своје годишње планове пословања. За сва остала предузећа која се не финансирају из буџета, рок за подношење годишњег плана пословања је 1. децембар, како би до 1. јануара био усвојен. Квалитетна израда годишњег плана пословања од велике важности, јер представља модел путем којег се контролише рад предузећа. Нагласио је да је недопустиво да предузеће потроши одређена новчана средства, а онда тражи сагласност Владе за тај новац, већ сагласност Владе на ребаланс треба да тражи пре него што потроши новац.

 Истакао је да Предлог закона о метрологији дефинише неке услове које морамо, пре свега, да ускладимо са праксом Европске уније, а кључна решења се односе на прописивање услова које морају да испуне органи државне управе и правна лица да би се именовала за носиоце националних стандарда. Дефинише се и усклађује надзор над реализацијом послова, раздваја се тачно шта ради Министарство привреде, а шта Дирекција за драгоцене метале. Дефинишу се послови овлашћивања привредних субјеката и других правних лица за обављање послова. Обавезно је полагање стручног испита за лица која врше оверавање мерила и лица овлашћена за обављање послова и прецизирани су захтеви које треба испунити за пласман производа у складу са прописима Европске уније. Дефинишу се неке процедуре и правила која омогућавају бржи, једноставнији и јефтинији проток робе између нас и држава чланица Европске уније.

 Предлог закона о изменама и допунама Закона о контроли предмета од драгоцених метала је један од сета техничких закона којим ће бити уподобљена правила са Конвенцијом за контролу и жигосање предмета од драгоцених метала. Када се приступи Конвенцији за контролу и жигосање предмета од драгоцених метала, моћи ће да се користи међународни жиг. Стављањем међународног жига на наше производе, произвођачи неће имати додатне трошкове на иностраном тржишту, а исти третман ће имати и производи из увоза. Обезбедиће се да сваки заинтерeсовани произвођач предмета у Србији има свој жиг којим може да означава своје класификације. Законом се повећавају и прецизирају надлежности у вршењу надзора над предметима од драгоцених метала, јер се до сада дешавало, због непрецизних одредаба закона, да инспекторима буде забрањен приступ одређеним просторијама.

 Истакао је да Привредно друштво за производњу и прераду челика Железара Смедерево д.о.о. Смедерево (у даљем тексту: Железера) има пуно економских проблема, а да би се они решавали треба, пре свега, решити статус власништва на земљишту, објектима и водовима. Објекти Железаре имају око милион квадратних метара, а од тога око 170.000 квадратних метара није легализовано. Само за припрему документације у редовној процедури за легализацију потребно је преко годину дана. То посебно представља проблем код специфичних водова који пролазе кроз Железару и конверзије земљишта. Предлогом закона се омогућава скраћење процедура и брже доношење различитих одлука у вези решавања уређеног статуса непокретности Железаре. Предузимају се све неопходне мере да се Железара спаси, јер не ради се само о 5.000 запослених, већ и о ширим импликацијама на Смедерево и мала и средња предузећа која раде за Железару.

 Предлогом закона о изменама и допунама Закона о јавно-приватном партнерству и концесијама предвиђено је да предмет јавно-приватног партнерства не може бити искључиво испорука добара. Дефинисано је да јавно предузеће које улази у сарадњу са приватним предузећем може да му дозволи коришћење својих објеката и земљишта, ако се докаже да је само под тим условима могуће обезбедити потребан ниво исплативости реализације пројекта јавно-приватног партнерства и повраћај уложених средстава. Јавно-приватно партнерство је лоше прихваћено у Србији, а показатељ је да је само 34 пројекта дефинисано за пет година. Предложеним изменама Закона утврђује се да се концесије за услуге сврставају у групу уговора које треба доделити на основу Закона о јавним набавкама, чиме се постиже транспарентност поступка и отклањају могуће злоупотребе. Предвиђено је да је за пројекте у вредности преко пет милиона евра објављивање тендера довољно на јавном порталу који је међународно признат као тендерски, односно да нема потребе утврдити обавезу да се јавни позив објављује и у једном међународном листу. Међународни монетарни фонд је због контроле макрофискалних елемената тражио да за све пројекте преко 50 милиона евра Министарство финансија даје посебну сагласност. Посебан тим у оквиру Министарства финансија ће бити задужен за контролу инвестиција. Постоји још неколико техничких решења, али основни циљ је привући пажњу што већег броја инвеститора. Од великог значаја за привлачење инвеститора је и Закон о инвестицијама и транспарентан процес као у предходном периоду са „Телекомом“ Србија. Без обзира што је одлучено да се „Телеком“ не продаје, седам кредибилних компанија и фондова су били заинтересовани за куповину.

 У дискусији народни посланици су поставили питања, изнели ставове и мишљења и дали предлоге и сугестије. Постављена су следећа питања:

- шта се подразумева под појмом корпоративног управљања, односно да ли је корпоративно управљање жеља да се артикулишу интереси власника капитала, менаџмента, запослених у јавном сектору или интереси свих грађана Србије;

- зашто држава као оснивач бира председника надзорног одбора, односно зашто чланови надзорног одбора између себе не именују председника.

 У расправи је изнето да у Предлогу закона о јавним предузећима има добрих решења, али и да је највећи проблем лоше управљање појединим јавним предузећима. Требало је прво усвојити Закон о јавном интересу који би дефинисао јавни интерес, што је предуслов успешног корпоративног управљања. Неопходно је и имплементирати Закон о јавној својини, како би се укњижила имовина јавних предузећа. Изнето је мишљење да би јавна предузећа ефикасније пословала уколико би директор и чланови надзорног одбора личном имовином гарантовали за рад предузећа, а не имовином предузећа. Подржано је оснивање портала при Агенцији за привредне регистре на ком би се објављивали закључени уговори о јавно-приватном партнерству. Указано је да постоје велики проблеми код активираних предузећа из стечаја, јер су инвеститори уложили огроман новац, а сада им држава на основу Закона о пољопривредном земљишту одузима купљено земљиште.

 Поводом дискусије, Жељко Сертић, министар привреде је истакао да је корпоративно управљање јавним предузећима модел, односно начин управљања предузећем, како да се спроведу циљеви које дефинише држава. Јавни интерес представљају циљеви који се желе постићи, а дефинисани су у неким стратегијама. У Предлогу закона о јавним предузећима дефинисане су делатности у којима се изражава јавни интерес.

 У дискусији су учествовали Александра Томић, Горан Ћирић, Драган Јовановић и Жељко Сертић.

 а) Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о јавним предузећима у начелу.

 б) Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о метрологији у начелу.

 в) Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о контроли предмета од драгоцених метала у начелу.

 г) Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о стицању права својине на земљишту, објектима и водовима Привредног друштва за производњу и прераду челика Железара Смедерево д.о.о. Смедерево у начелу.

 д) Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о јавно-приватном партнерству и концесијама у начелу.

 За известиоцa Одбора на седници Народне скупштине одређена је Александра Томић, председник Одбора.

 Седница је закључена у 10 часова и пет минута.

 Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАРДушан Лазић |  ПРЕДСЕДНИК др Александра Томић |

4201016.001/9